“Nangu ni nnandi wiu wavyepo na Atata ni nkúlima.
Kula lutavi lúkapa vyepo nkati mwangu nae andausha na kula lutavi lúpa vyepo,
andapangulangila pakulota lupe namene.
Mwenu tayali munditakata kwalilove lyanimmalangangidile.
Pagwa nkati mwangu na nangu ngupagwe nkati mwenu.
Mo mwalukapela lutavi vyepo lwolwene kwabila kupagwa munnandi,
namwenu ni momo mukanapagwa nkati mwangu.
“Nangu ni nnandi wavyepo,
mwenu po dinavi.
Aijá ápagwa nkati mwangu,
nangu kupagwa nkati mwake nae,
ajo andápa vyepo vyoe.
Doni,
bila nangu mwenu hashipali shamulota kuulula kutenda.
Leka munu akapagwa nkati mwangu,
munu ajo akandijalegwa ako kenga lutavi kutwala kujuma.
Dinavi adyo vandalakota,
kujela pamoto kutwa kupya.
Mwenu mukapagwa nkati mwangu,
malove angu kupagwa nkati mwenu,
shoeshoe shamulota,
jugwa na vinantandakela momo.
Ni amu mwapatila Atata lishangelo;
mwenu mukapa vyepo vyoe mukalilodya kuva mmakwoda vangu.
“Mo mwangunagwaladyedya Atata nangu ninkunnagwaledya mwenu;
pagwa mulinagwaledyo lyangu.
Mwenu mukaigwilila malamulo angu mundapagwa mulinagwaledyo lyangu kenga nangu malamulo amwe Atata ndiigwililila na ninkupagwa mulinagwaledyo lyake.
Nangu nimmalangangila vinu avi pakulota lipuwilo lyangu lipagwe nkati mwenu na lipuwilo lyenu,
liwikile popo.
Lilamulo lyangu ni ali:
nagwaladyania kenga mo mwaninnagwaladyedya nangu.
Hapali ávenavo linagwaledyo likumene lyakupunda ali,
lyakujaula munu shingumi shake kwamwaa wavavagwe.
Mwenu ni mmavangu mukatandedya avilá vyaninnamulila nangu.
Haninshema kavili kuva mmatumika mwaa ntumika hanamanya shatenda nang'olo wake;
mwenu napane ninkunshema kuva mmavangu mwaa uti vyangwigwite kumwe Atata,
nintadya mumanye.
I mwenu múngutandwele,
ila ni nangu níntandwele mwenu na kuntenda muke mukape vyepo na vyepo vyovyo vyo,
havinaunde pakulota shoeshoe shamulota kunjugwa Atata palina lyangu,
nae amupe.
Ali ni lilamulo lyangu:
nagwaladyania!